**DÔVODOVÁ SPRÁVA**

**Všeobecná časť**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov, má za cieľ stanoviť sadzbu dane z pridanej hodnoty (DPH) pre menštruačné pomôcky na 5 %. Predmetná zmena reaguje na potrebu zabezpečiť vyššiu dostupnosť základných hygienických produktov pre ženy a dievčatá, ako aj na širšie úsilie o zmiernenie tzv. "menštruačnej chudoby", ktorá predstavuje neprimerané finančné zaťaženie pre sociálne slabšie skupiny obyvateľstva.

Menštruačné pomôcky, ako sú tampóny a vložky, sú nevyhnutnou súčasťou života každej ženy a dievčaťa v reprodukčnom veku. Tieto produkty nie sú luxusným tovarom, ale základnou potrebou, bez ktorej by nebolo možné zabezpečiť dôstojnú a hygienickú starostlivosť o zdravie. Napriek tomu budú čoskoro od januára 2025 zdaňované základnou 23 % sadzbou DPH, čo výrazne prispieva k ich cene.

Mnohé európske krajiny už pristúpili k zníženiu alebo úplnému odstráneniu DPH na menštruačné pomôcky, pričom bol kladený dôraz na rovnosť v prístupe k základným potrebám. Väčšina európskych krajín zaradila základné menštruačné pomôcky medzi produkty bežnej spotreby, ktoré majú zníženú daň z pridanej hodnoty. Slovensko má štvrtú najvyššiu DPH na menštruačné pomôcky, niektoré krajiny na ne DPH vôbec neuplatňujú, priemer je dnes 13%, teda presne o desať percentuálnych bodov menej, než je slovenská daň. Zavedenie nižšej DPH na menštruačné pomôcky by malo pozitívny dopad najmä na ženy s nižšími príjmami, čím by sa znížili náklady spojené s nákupom týchto nevyhnutných hygienických produktov. Podľa dostupných výskumov znížená daň skutočne pomáha znižovať ceny, čo pomáha najviac nízkopríjmovým doomácnostiam.

Zavedenie 5% DPH pre menštruačné pomôcky má cieľ sprístupniť tieto produkty širokej verejnosti, zmierniť finančné zaťaženie žien a prispieť k zníženiu rodovo podmienených ekonomických nerovností.

**Osobitná časť**

K čl. I

V článku I sa navrhuje doplniť prílohu č. 7 zákona č. 222/2004 Z. z. o dani z pridanej hodnoty o menštruačné pomôcky vložky a tampóny. Pre túto kategóriu výrobkov sa zavádza sadzba DPH vo výške 5 %.

Týmto opatrením sa zavádza zníženie finančného zaťaženia pre ženy a dievčatá pri nákupe nevyhnutných hygienických produktov. Navrhované ustanovenie reflektuje potrebu zohľadniť špecifické potreby, ktoré súvisia s biologickými rozdielmi, a zohľadňuje úsilie EÚ smerujúce k odstráneniu tzv. "tampónovej dane".

K čl. II

V článku II sa ustanovuje účinnosť zákona. Účinnosť navrhovaného zákona je stanovená na 1. júla 2025, aby daňové subjekty mali dostatočný čas na prípravu a implementáciu potrebných zmien v rámci účtovníctva a procesov súvisiacich s fakturáciou a spracovaním DPH.

Finančný dosah na štátny rozpočet: Predpokladá sa, že návrh zákona bude mať mierny negatívny finančný dosah na príjmy štátneho rozpočtu z titulu znížených príjmov z DPH na menštruačné pomôcky. Očakávaný výpadok príjmov však bude kompenzovaný pozitívnymi sociálnymi dopadmi, a to najmä v oblasti podpory finančne zraniteľných skupín obyvateľstva a zníženia rodových nerovností.

Sociálne vplyvy: Zníženie DPH na menštruačné pomôcky bude mať pozitívny sociálny vplyv na ženy a dievčatá, najmä z ekonomicky slabších rodín, ktoré si môžu dovoliť len obmedzené množstvo základných hygienických produktov. Okrem toho sa očakáva zlepšenie zdravotných podmienok a hygienických štandardov.

Vplyv na podnikateľské prostredie: Podnikateľské prostredie nebude touto zmenou významne ovplyvnené, keďže zníženie DPH sa dotkne predovšetkým konečného spotrebiteľa, nie samotných predajcov menštruačných pomôcok. Prispôsobenie fakturačných systémov na nižšiu sadzbu DPH sa očakáva bez väčších komplikácií.

Vplyv na životné prostredie: Návrh zákona nemá priamy vplyv na životné prostredie.

Vplyv na informatizáciu spoločnosti: Návrh zákona nemá priamy vplyv na informatizáciu spoločnosti.